Miloš Kelemen

Miloš Kelemen (* 6. júl 1999, Lučenec) je slovenský hokejový útočník, aktuálne hráč tímu Arizona Coyotes v NHL. Ako člen slovenskej hokejovej reprezentácie vybojoval bronzovú medailu na zimných olympijských hrách v Pekingu v roku 2022.

Klubová kariéra 
Kelemen je odchovanec zvolenského hokeja, za miestny klub klub debutoval v extralige v sezóne 2016-17. V júli 2018 sa dohodol na zmluve so Slovanom Bratislava, ktorý v tej dobe pôsobil v KHL. V nadnárodnej lige ale napokon odohral iba dve stretnutia a ročník dohrával na hosťovaní vo Zvolene.

V mužstve z rodného mesta pôsobil až do sezóny 2020-21, ktorá bola prelomovou. V základnej časti nastúpil k 45 zápasom, v ktorých zapísal 38 bodov za 19 gólov a rovnaký počet asistencií. V play-off pridal ďalších 11 štartov, v ktorých sa šesťkrát gólovo presadil a výrazne sa podieľal na zisku ligového titulu.

Po vydarenej sezóne nasledoval presun do Mladej Boleslavi. V českej extralige odohral 44 zápasov s bilanciou päť gólov a trinásť asistencií. V play-off výkony vystupňoval, v štrnástich dueloch skóroval hneď deväťkrát a celkovo pozbieral 12 bodov. Po sezóne bol vyhlásený za najlepšieho nováčika súťaže.

Vďaka dominantným výkonom v Česku upútal pozornosť skautov zo zahraničia. V máji 2022 sa dohodol na vstupnom dvojročnom kontrakte s Arizonou Coyotes.

Pred sezónou 2022-23 sa prvýkrát v kariére presunul do zámoria. Ročník odohral prevažne v AHL, kde nastupoval za Tucson Roadrunners. V 59 zápasoch zapísal 30 bodov. V najlepšej hokejovej lige sveta debutoval v januári 2023 proti Anaheimu Ducks. Svoj prvý gól v NHL strelil do siete rovnakého súpera. Celkovo odohral v NHL 14 zápasov, v ktorých jedenkrát bodoval.

Reprezentačná kariéra 
Štartoval na majstrovstvách sveta hráčov do 20 rokov dvakrát, v rokoch 2018 a 2019.

Medzi seniormi sa prvý raz predstavil na šampionáte v lotyšskej Rige v roku 2021. V roku 2022 bol súčasťou olympijského tímu, ktorý vybojoval bronzové medaily.

Referencie

Externé odkazy 
 

Slovenskí hokejisti
Slovenskí hokejoví útočníci
Hráči Arizona Coyotes
Hráči BK Mladá Boleslav
Hráči HKm Zvolen
Hráči HC Slovan Bratislava
Slovenskí olympionici
Bronzoví olympijskí medailisti v ľadovom hokeji
Účastníci MS v hokeji 2021
Účastníci MS v hokeji 2023
Osobnosti zo Zvolena